Асен Разцветников
Като жълти птици…

chitanka.info

Като жълти птици с плът от тъмно меко злато

ний стоим във свойте клетки живи заковани,

като сиви смоци, в тия сивите халати,

ний лежим във своите дупки в кърви и във рани.

Бяхме тъмни, бяхме прости, растохме в Балкана,

и светът за нас затворен беше в нашто село,

а посегнахме със своите груби, черни длани

да прегърнем, да залюбим цялата вселена.

Но разтресе се Балкана, с пушек се напълни,

над селото огън цъфна, кръв и ужас пламна,

ний спасихме се малцина, но пък нас погълна

тая хладна, жълтоока и гранитна ламя.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.